ՎԵՐԱՊԱՏՐԱՍՏՎՈՂ ՈՒՍՈՒՑՉԻ

ՀԵՏԱԶՈՏԱԿԱՆ ԱՇԽԱՏԱՆՔ

Հետազոտության թեման` «ՆԶՊ» առարկայի արդյունավետ դասավանդման մեթոդներ և հնարներ

Հետազոտող ուսուցիչ՝

ՆԶՊ ուսուցիչ՝ Բեկնազարյան Հ.Ա.

2023թ.

**Նախաբան**

«Նախնական զինվորական պատրաստություն» առարկայի հանրակրթական հիմնական դպրոցի չափորոշիչում և ծրագրում յուրաքանչյուր թեմայի համար նշված է ուսուցման նպատակը և unվորողներին տրվող գիտելիքների մակարդակը (Ա, Բ, Գ խմբերի համար համապատասխանաբար)։

ՆԶՊ առարկանն ընդգրկում է մի շարք ինքնույրուն, իրարից անկախ բաժիններ՝

1. Ռազմահայրենասիրական և օրենսդրական հարցեր.
2. Համազորային կանոնադրություններ
3. Մարտավարության հիմքուներ
4. Կրակային ու շարային պատրաստություն
5. Ռազմական տեղագրություն
6. Միջազգային մարդասիրական տեղագրություն
7. Արտակարգ իրավիճակների հիմնահարցեր
8. Առաջին բուժօգնության հիմունքներ:

Ուսուցման նպատակը պարունակում է այն հարցերը, որոնք զինղեկը պետք է ուսուցանի տվյալ դասի ընթացքում:

Պետք է նկատի ունենալ, որ դասագրքի յուրաքանչյուր բաժին ունի իր առարկայի դասավանդման առանձնահատկությունները, պարապմունքների բազմազանությունը՝ տեսական ու գործնական, անհատական ու խմբային, դասարանական ու դաշտային: Պարապմունքների անցկացման մեթոդի ընտրությունը կախված է նաև առկա ուսումնական բազայից, դպրոցի տեղակայման վայրից (քաղաքում, թե գյուղական շրջանում), շեֆ զորամասի հեռավորությունից, օրվա և տարվա եղանակից: Հետևապես, զինղեկը, ելնելով այս բոլոր հնարավոր պայման ներից, պետք է պատրաստ լինի ընտրել պարապմունքների անց կացման ամենարդյունավետ ուսուցման մեթոդը:

Բացի ՆԶՊ առարկայի լավ մասնագետ լինելուց, զինղեկը պարտավոր է լավ ճանաչել իր ունկնդիրներին, գիտենալ նրանց ընտանեկան պայմանները, նախասիրությունները: Չէ՞ որ աշակերտների կազմը խիստ բազմազան է, ուստի զինղեկը պետք է կարողանա տիրապետել անհատական մոտեցման մեթոդների, հաշվի առնի սովորողների անհատական առանձնահատկությունները, բնավորության գծերը, խառնվածքը, տարբերակված մոտեցում ցուցաբերի նրանց նկատմամբ:

**ՈՒՍՈՒՑՄԱՆ ԱՎԱՆԴԱԿԱՆ ԵՎ ԺԱՄԱՆԱԿԱԿԻՑ ՄԵԹՈԴՆԵՐ**

Ուսուցման մեթոդը (հունարեն-metodos՝ ճանապարհ՝ ինչ–որ տեղ, ինչ-որ բանի տանող) մանկավարժական գործունեության միջոց է, հնար, հիմնական գործիք, որով իրականացվում է ուսուցչի և աշակերտի համագործակցությունը՝ ուղղված ուսումնառության նախանշված արդյունքի:

Ուսուցման գործընթացի կազմակերպումը ներառում է բազմազան մեթոդներ: Դրանց մի մասը հաջողությամբ բռնել է ժամանակի քննությունը, ավանդաբար կիրառվել ու կիրառվելու է։ Սակայն հասարակության զարգացման ներկա փուլում կրթության առջև դրված նոր խնդիրներն ու հեռանկարային զարգացումները պահանջում են ուսուցման գործընթացում նոր մեթոդներ:

Ուսուցման մեթոդը, իհարկե, քարացած հասկացություն չէ, դոգմա չէ: Այն ունի ավելի լայն ընդգրկում: Զինղեկը, բացի ընդհանուր, պարտադիր ձևերից, պետք է կարողանա գտնել իր ունկընդիրներին համապատասխան մոտեցում: Սովորողների կազմը, լինելով խիստ բազմազան, ունենալով ընկալունակության տարբեր մակարդակ, անհատական առանձնահատկություններ, յուրովի խառնվածք ու բնավորության գծեր՝ զինղեկից պահանջում է տարբերակված մոտեցում: Հենց այդ տարբերակված մոտեցումն էլ իր կնիքն է դնում ուսուցման մեթոդի բազմազանության վրա:

Շատ սեղմ ներկայացնենք (վերհիշենք) ուսուցման մեթոդները։

1) Ուսուցման հիմնական (ավանդական) մեթոդներն են՝

1. պատմողական (դասախոսություն),

2. զրույցի մեթոդ (հարց ու պատասխան),

3. ցուցադրում,

4. վարժությունների մեթոդ,

5. կրկնողություն կամ մարզումներ,

6. ինքնապատրաստում:

Զինղեկն այս մեթոդները պետք է կիրառի ստեղծագործաբար: Ճիշտ չի լինի մտածել, թե դրանք իրարից անկախ, միմյանց հետ ոչ մի կապ չունեցող մեթոդներ են: Դրանք, իհարկե, կարող են կիրառվել միաժամանակ՝ միևնույն պարապմունքի ընթացքում: Զինղեկի վարպետությունն էլ հենց կայանում է նրանում, որ կարողանա տարբեր մեթոդները կիրառել ստեղծագործաբար՝ ելնելով պայմաններից, իրադրությունից, ունկնդիրների մակարդակից, թեմայի բարդությունից։

Դիտարկենք այդ մեթոդներն առանձին-առանձին:

**1. Պատմողական մեթոդ։** ՆԶՊ-ի ուսումնական ծրագրով նախատեսված թեմաների որոշ մասի ուսուցումն անցկացվում է պատմողական մեթոդով: Այս մեթոդի էությունն այն է, որ պարապմունքի թեման շարադրվում է բանավոր՝ բացատրելով նյութի բովանդակությունը: Զինղեկը նախ պատմում է հանձնարարվող նյութը, ապա այլ մեթոդների կիրառմամբ այն ամրապնդում է աշակերտների հիշողության մեջ:

**2. Զրույցի մեթոդ:** Ուսուցման այս մեթոդն ըստ էության կարելի է համարել պատմողական մեթոդի շարունակությունը։ Զրույցի մեթոդը որոշակի աշխուժություն է հաղորդում պարապմունքին, հնարավորություն ընձեռում հիշողության մեջ ամրապնդել ուսուցչի պատմածը և լավ յուրացնել պարապմունքի թեման: Բացի դրանից, աշխույժ, կենդանի զրույցը զարգացնում է սովորողների խոսքի կուլտուրան, միմյանց հետ թեմայի շուրջ հաղորդակցվելու հնարավորություն ընձեռում:

Պարապմունքներն անցկացվում են հետևյալ կերպ:

Նյութը շարադրելուց հետո զինղեկը հարցերով դիմում է ունկընդիրներին, որոնք ոչ միայն պատասխանում, այլև իրենք նույնպես հարցեր են տալիս միմյանց: Ստացվում է աշխույժ, հետաքրքիր զրույց: Մասնակիցների ակտիվ զրույցը, բացի նյութի յուրացմանը նպաստելուց, ունի նաև դաստիարակչական մեծ նշանակություն: Այն համախմբում է կոլեկտիվը, ստեղծում առողջ մթնոլորտ, նպաստում ինչպես աշակերտների ամենօրյա, այնպես էլ ապագա զին ծառայողների կանոնադրական փոխհարաբերությունների զարգացմանը:

Զինղեկին և սովորողներին օգնելու նպատակով թեմաների վերջում տրված են հարցեր և առաջադրանքներ, որոնք պետք է օգտագործել պարապմունքների ժամանակ: Բայց այդ հարցերն ու առաջադրանքները դոգմա լինել չեն կարող։ Ինչպես զինղեկը, այնպես էլ պարապմունքի բոլոր մասնակիցները պետք է կարողանան թեմային վերաբերող, դրա յուրացմանը նպաստող նոր հարցեր գտնել ու առաջադրել միմյանց: Այսպիսով, կստացվի քննարկման նման մի բան:

Այս մեթոդով կարելի է անցկացնել գրեթե բոլոր պարապմունքները:

**3. Ցուցադրման մեթոդ:** Ցուցադրման մեթոդը նպատակ է հետապնդում տեսողական պատկերի միջոցով նախ սովորողների մեջ ավելի տպավորիչ դարձնել պարապմունքի նյութը, ինչպես նաև կատարելագործել նրանց հմտությունը:

Ցուցադրումը, որպես նյութի յուրացման խիստ արդյունավետ մեթոդ, ավելի հաճախակի կիրառվում է ՀՀ ԶՈՒ շարային կանոնադրության, ՀՀ ԶՈՒ կայազորային ու պահակային ծառայությունների կանոնագրքի, կրակային պատրաստության, ռազմական տեղագրության, մարտավարության, անվտանգ կենսագործունեության և առաջին բուժօգնության մի շարք թեմաների ուսուցման ժամանակ:

**4. Վարժությունների մեթոդ:** Այս մեթոդի էությունն այն է, որ նյութը շարադրելուց, ցուցադրելուց, հարց ու պատասխանի (զրույցի) մեթոդով պարապմունքը վարելուց բացի հաճախակի կատարվում են նաև վարժություններ: Անցած թեմաների արդյունավետ յուրացման համար տեսական, պատմողական մատուցումը, զրույցը, ցուցադրումը կարող են ժամանակի ընթացքում հեշտությամբ մոռացվել, եթե դրանք չամրապնդվեն վարժությունների միջոցով։

Վարժությունները մի տեսակ գործնական աշխատանք են, nրոնց ընթացքում զինղեկը նպատակադրված ու հետևողականորեն բարդացնում է ուսուցանվող նյութի գործողությունները, դրանով իսկ ամրապնդելով սովորողների ունակություններն ու հմտությունները: Վարժությունների հաճախակի կատարմամբ սովորողներն այնպես են յուրացնում նյութը, որ դրա կատարումն իրենց համար դառնում է վարժաձևի մեխանիկական կրկնություն:

**5. Կրկնության կամ մարզումների (անդրադարձի) մեթոդ:** Կրկնությունը կամ մարզումները, որպես ուսուցման մեթոդ, ՆԶՊ առարկայի դասավանդման մեջ առավել տարածված ձևերից են: Ռազմական գործի ուսուցումն անհնարին է պատկերացնել առանց մարզումների:

Մարտական պատրաստության բոլոր առարկաների ուսուցումը նպատակային լինել չի կարող, եթե մոռացության տրվի ուսուցման մարզումների մեթոդը։ Մարզումներն (անդրադարձը) անցած թեմաների յուրօրինակ կրկնություն են, տեսական գիտելիքների ամրապնդման և սովորողների ունակությունների ու հմտությունների բազմապատկման ամենաընդունված ու տարածված միջոց:

**6. Ինքնապատրաստում**: Ինչպես գիտության բոլոր բնագավառներում, այնպես էլ նախնական զինվորական պատրաստության մեջ ինքնապատրաստումը համարվում է լայնորեն կիրառվող արդյունավետ մեթոդ: Առավել ևս դպրոցական ուսուցման համակարգում, որովհետև ծրագրով նախատեսված ժամերը այնքան սահմանափակ են, որ չեն կարող ընդգրկել ամբողջ հսկայածավալ նյութը։ Ուստի, սահմանափակ ժամերի հետևանքով առաջացած բացը ինչ-որ չափով կարող է լրացնել ինքնապատրաստումը. այսինքն՝ սովորողների ինքնուրույն աշխատանքը կամ ինքնուսուցումը:

Ինքնապատրաստումը, որպես ուսուցման մեթոդ, սովորողներին հնարավորություն կտա խորացնելու իրենց գիտելիքներն անցած նյութի վերաբերյալ, լրացուցիչ տվյալներ ձեռք բերել այս կամ այն թեմայի մասին: Աշակերտը կսովորի օգտվել սկզբնաղբյուրներից։ Ինքնուսուցմանը մեծապես կարող են նպաստել հեռուստատեսային հաղորդումները, ռադիոլսումները, լրացուցիչ գրականության ընթերցումը։

Սակայն սխալ կլինի մտածել, թե այդ ամենը պետք է կատարվի ինքնաբերաբար, ինքնահոսի կարգով: Այս գործում մեծ է զինղեկի դերը։ Նա պետք է համապատասխան ուղղություն տա սովորողների ինքնապատրաստմանը, հուշի նրանց, թե ինչ կարելի է կարդալ այս կամ այն նյութի վերաբերյալ և այլն:

2) Ուսուցման ժամանակակից մեթոդները:

Ժամանակակից մեթոդների հիմքում ընկած է սովորողի ինք- նուրույն ուսումնական գործունեությունը, գիտելիքի ձեռքբերման գործընթացում նրա անմիջական, ակտիվ մասնակցությունը։ Ուսուցման ընթացքում ակտիվ միջավայր ապահովող մեթոդներն ընդունված է անվանել ինտերակտիվ կամ փոխներգործուն մեթոդներ: Դրանց առանձնահատկություններն են՝

1. աշակերտը նյութը սովորում է ինչ-որ բան կատարելով, մասնակցելով որոշակի գործընթացի,

2. աշակերտն ապավինում է ոչ այնքան իր հիշողությանը, որքան ինքնուրույն ստեղծագործական, վերլուծական մտածողությանը,

3. աշակերտի համար հնարավորություն է ստեղծվում ինչպես անհատական, այնպես էլ խմբային աշխատանքի համար,

4. աշակերտը ձեռք է բերում համագործակցային կարողություններ, սոցիալական փոխազդեցություն, հաղորդակցական կարողություններ,

5. նյութի յուրացման ընթացքում աշակերտը հնարավորություն է ստանում ի մի բերել, ամփոփել, ակտիվացնել ու կիրառել սովորածը,

6. ստեղծվում է ինքնակրթության միջավայր:

Ինտերակտիվ մեթոդը ներառում է մի շարք մեթոդներ և մեթոդական հնարքաներ, որոնք կարելի է բնութագրել որպես ԽԻԿ (խթանում, իմաստի ընկալում, կշռադատում) համակարգ:

Ուսուցման գործընթացը պայմանականորեն կարելի է բաժանել հետևյալ փուլերի՝ խթանման (ներածական), իմաստի ընկալման (հիմնական) և կշռադատման (ամփոփիչ):

**Խթանման փուլ**

*Մտագրոհ կամ մտքերի տարափ:* Մտագրոհը խմբի անդամ ների միջև աշխատանքի ընթացքում գաղափարների ստեղծման և հարստացման եղանակներից մեկն է: Մինչ դասանյութին անցնելը ուսուցիչը որոշակի ժամանակում անհատապես կամ զույգերով կազմել է տալիս իրենց իմացած տեղեկատվությունը նոր հաղորդվելիք նյութի վերաբերյալ: Մտքերն ու գաղափարները գրի են առնվում գրատախտակին: Յուրաքանչյուր միտք, թեկուզ անվստահ և վախվորած, խրախուսվում է։ Այս մեթոդի առանձնահատկությունն այն է, որ մասնակիցը անկաշկանդ արտահայտում է իր իմացածը, չի անհանգստանում սխալվելուց։ Այս մեթոդի հիմնական նպատակը աշակերտների ուշադրությունը տվյալ նյութի վրա կենտրոնացնելն է:

*Պրիզմա:* Այս մեթոդը ուսուցման ակտիվ մեթոդ է: Այն խրախուսում է սովորողներին անկաշկանդ մտածել որևէ թեմայի շուրջ։ Պրիզմայի հիմնական նպատակը ներկայացվող երևույթի, հասկացության, գաղափարի վերաբերյալ ենթագիտակցական ոլորտի եղած ասոցիատիվ կապերի վերհանումն ու արձանագրումն է:

Պրիզմա մեթոդը կիրառվում է բացառապես դասի սկզբնական, խթանման փուլում ապահովելով սովորողների ակտիվությունն ու հետաքրքրությունը, կապ հաստատելով նրանց ունեցած գիտելիքների ու պատկերացումների և ուսուցանվող նոր նյութի միջև: Սրանով իսկ մեթոդի կիրառումն ապահովում է դասի հաջող մեկնարկ: Պրիզմա մեթոդը կիրառելի է թե՛ անհատապես, թե՛ խմբային աշխատանքների ժամանակ: Այս մեթոդի կիրառումը շատ ժամանակ չի խլում, այն անցնում է շատ արագ և աշխույժ:

Մեթոդն արդյունավետ է այն դեպքերում, երբ պահանջվում են կարճ, համառոտ բառերի, հատկանիշների, ցուցանիշների թվարկումներ: Հնարը ենթադրում է արագություն, արագ կողմնորոշում, ուշադրության կենտրոնացում և մասնակիցների՝ իրար հաջորդող ու համաձայնեցված գործողություններ։ Խմբային քննարկումների նման ձևով կազմակերպումը ապահովում է ակտիվություն, աշխուժություն, ֆիզիկական շարժունակություն, թարմություն և հետաքրքրություն:

*Մտածիր-զույգ կազմիր-քննարկիր:* Սա բավական պարզ, բայց արդյունավետ մեթոդական հնար է, որը նպաստում է աշակերտնե րի մտածական հմտությունների զարգացմանը, նոր գաղափարների ի հայտ գալուն: Առաջին փուլում աշակերտներն անհատապես մտածում են առաջադրանքի շուրջ։ Երկրորդ փուլում իրենց տեսակետը քննարկում են դասարանի աշակերտներից որևէ մեկի հետ: Երրորդ փուլում նրանք իրենց տեսակետը ներկայացնում են ամբողջ դասարանին:

**Իմաստի ընկալում**

***T-աձև աղյուսակ:*** T-աձև աղյուսակը ճկուն միջոց է՝ միևնույն հասկացության, խնդրի երկու կողմերը համեմատելու համար։ Կարող է կիրառվել անհատապես կամ խմբով աշխատելիս: T տառը հիշեցնող աղյուսակը կազմված է երկու բաժնից, ուր գրանցվում են միևնույն հասկացության կամ խնդրի հակառակ որակները, դրական կամ բացասական կողմերը, բերվում են անհրաժեշտ փաստեր, տվյալներ և հիմնավորումներ: Աղյուսակի այս ձևը շատ հարմար է քննարկումների ժամանակ երկակի պատասխան՝ այո/ոչ (կողմ/դեմ) կամ համադրություն (հակադրություն) արտահայտող արձագանքների գրառման համար։

|  |  |
| --- | --- |
| Դրական կողմեր | Բացասական կողմեր |
|  |  |

Այս աղյուսակը ճկուն է նաև այն իմաստով, որ արդյունավետ կարելի է օգտագործել դասերի տարբեր փուլերում:

*m-աձև աղյուսակ:* m-աձև աղյուսակը ևս գծագրական դասակարգիչ է, կառուցվածքով T-աձև աղյուսակի մեկ այլ տարբերակ, որը միևնույն հասկացության կամ խնդրի վերաբերյալ երեք տարբեր վերաբերմունք (դրական, բացասական, չեզոք) արտահայտելու հարմար միջոց է։ Այն նույնպես կարող է կիրառվել անհատապես կամ խմբով աշխատելիս: Սա երեք բաժնից կազմված աղյուսակ է, որտեղ գրանցվում են միևնույն հասկացության, խնդրի վերաբեր յալ դրական, բացասական կամ չեզոք դիրքորոշումներ, բերվում են անհրաժեշտ փաստեր, տվյալներ և հիմնավորումներ: Աղյուսակի այս ձևը շատ հարմար է քննարկումների ժամանակ երեք տարբեր պատասխանների (այո/ոչ/չգիտեմ, կողմ/դեմ/ձեռնպահ) կամ համադրություն, հակադրություն, չեզոք վերաբերմունք արտահայտող արձագանքների գրառման համար։

Օրինակ՝ աշակերտները կարող են ևս մեկ անգամ անդրադառնալ T-աձև աղյուսակում ամփոփված խնդրին և վերանայել իրենց վերաբերմունքը՝ երկու բևեռներից բացի մի երրորդ՝ չեզոք դիրքորոշմամբ դիտարկելով այն:

|  |  |  |
| --- | --- | --- |
| Դրական կողմեր | Չեզոք կողմեր | Բացասական կողմեր |
|  |  |  |

m-աձև աղյուսակը արդյունավետ է դասերի տարբեր փուլերի ընթացքում և տարբեր առարկաներ ուսումնասիրելիս: Այն կարող է գործածվել թե՛ անհատական աշխատանքի, թե՛ խմբային քննարկումների ժամանակ։

*Շրջագայություն պատկերասրահում։* Ընդհանուր նկարագրություն: Մեթոդի նպատակն է՝ փոխանակել տեղեկություններ, մշակել գաղափարներ և կատարել անդրադարձ, ինչպես նաև զարգացնել լսելու, ինքնուրույն աշխատելու, քննադատաբար և ստեղծագործաբար մտածելու, ցածրաձայն խոսելու, աշխատանքի արդյունքը ներկայացնելու հմտություններ։

Ուսուցիչն ուսումնական նյութը կամ առաջադրանքը բաժանում է 4–6 մասի և յուրաքանչյուր խմբի տալիս դրանցից մեկն ուսումնասիրելու: Խմբերի թիվը կարող է մեծ լինել նյութի մասերի թվից: Այդ դեպքում նյութի նույն մասը կուսումնասիրի երկու խումբ:

Չորս հոգուց բաղկացած խմբերն աշխատում են տրված մասի վրա (ցանկալի է, որ առաջադրանքի կատարման տարբեր մոտեցումներ առաջարկվեն) և ստեղծում նկար, կոլաժ, աղյուսակ, դիագրամ: Բոլոր աշխատանքները փակցվում են պատերին, և ստեղծվում է պատկերասրահ:

Խմբերի ներսում աշակերտները հաշվում են մինչև 4-ը, կազմում չորս նոր խումբ՝ ըստ իրենց համարների (դասարանի «1» համարները մի խումբ, «2»-ները՝ ուրիշ խումբ և այլն)։

Այս նոր խմբերը շրջում են պատկերասրահում՝ կանգ առնելով յուրաքանչյուր ցուցանմուշի մոտ: Տվյալ խմբի այն անդամը, ով մասնակցել է այդ ցուցանմուշի ստեղծմանը, մանրամասն ներկայացնում է աշխատանքը, պատասխանում հարցերին և մասնակիցների առաջարկությունների համաձայն կատարում լրացումներ կամ ուղղումներ: «Շրջագայությունն» ավարտվում է, երբ բոլոր խմբերը ծանոթանում են բոլոր աշխատանքներին:

Պատկերասրահում շրջագայությունից հետո հիմնական խմբերն իրենց աշխատանքները նորից քննության են ենթարկում՝ այս անգամ արդեն համեմատելով մյուս աշխատանքների հետ և վերլուծելով առաջացած հարցերը:

*Խճանկար:* Խճանկարը համագործակցային ուսուցման մեթոդ է, որի կիրառության ժամանակ աշակերտները խորամուխ են լինում ուսումնական նյութի որոշակի հատվածի, որոշակի ասպեկտի, որոշակի հիմնախնդիրների մեջ և դրանք ուսուցանում իրենց դասընկերներին:

Խճանկար մեթոդը բաժանվում է հետևյալ փուլերի.

|  |  |
| --- | --- |
| Փուլը | Նկարագրությունը |
| Նյութի ուսումնասիրություն և տեղեկատվության հավաքում | Աշակերտները բաժանվում են հենակետային խմբե- րի։ Խմբի յուրաքանչյուր անդամ դառնում է որևէ ենթաթեմայի փորձագետ: Փորձագետները ուսում- նասիրում են իրենց ենթաթեման, հավաքում են տեղեկատվություն: |
| Աշխատանք փորձագիտական խմբում | Փորձագիտական խմբերի աշակերտները համեմատում են, հարստացնում իրենց նյութերը: |
| Աշխատանք հենակետային խմբում | Յուրաքանչյուր փորձագետ հենակետային խմբի մյուս անդամներին սովորեցնում է իր ենթաթեման: |
| Ավարտական աշխատանք | Աշակերտներից յուրաքանչյուրը ներկայացնում է ամբողջ թեման: |
| Ամփոփում | Արդյունքներն ամփոփվում են ըստ անհատական և խմբային ցուցանիշների: |

**Կշռադատման փուլ**

Խորանարդում։ Խորանարդումը մեթոդական հնար է, որն օգնում է հարցը դիտարկել տարբեր տեսանկյուններից: Այս մեթոդը կիրառելու համար անհրաժեշտ է ունենալ ստվարաթղթից կամ որևէ այլ նյութից պատրաստված խորանարդ (կողի երկարությունը՝ 15–20 սմ), որի նիստերից յուրաքանչյուրի վրա գրված են առաջադրանքի կատարման հետևյալ կողմնորոշիչները՝

* Նկարագրի՛ր։
* Համեմատի՛ր։
* Զուգորդի՛ր:
* Վերլուծի՛ր։
* Կիրառի՛ր։
* Թեր և դեմ փաստարկներ բե՛ր։

Սկզբում անհրաժեշտ է ներկայացնել ուսումնասիրվելիք առարկան, հասկացությունը կամ ձևակերպել առաջադրանքը։ Ուսուցիչն այն կարող է գրել գրատախտակին (եթե շատ պարզ է՝ բանավոր հանձնարարել): Առաջադրանքի բնույթից կախված՝ աշխատանքը կարող է կատարվել բանավոր կամ գրավոր։ Տրված առաջադրանքն ընդհանուր գծերով քննարկելու համար տրամադրվում է 2–4 րոպե ժամանակ: Ապա աշակերտներին ցուցում է տրվում, որ առարկայի կամ հասկացության մասին մտածեն ըստ խորանարդի նիստերին արված նշումների:

Սակայն երբեմն, երբ զգում ենք, որ նիստերի հերթականու թյունն էական չէ, կարելի է խնդրի ասպեկտներն ըստ խնդրի անհրաժեշտության քննարկել կամ դիտարկել միայն մեկ տեսանկյունից: Նիստերի հերթականությունն ամփոփելու ժամանակ կարելի է ընտրել՝ ելնելով այն բանից, թե հատկապես ինչի մասին եք ուզում, որ աշակերտներն ավելի հանգամանորեն խոսեն: Խորանարդումը գործածելիս աշակերտներին ոգևորում է այն, որ ուսուցիչը ևս մասնակցում և գրի է առնում իր տարբերակները: Այս տեխնիկան օգտագործելիս միշտ կարելի է հաճելիորեն զարմանալ գաղափարների և մտքերի որակով ու բազմազանությամբ:

Խորանարդումը կարելի է կիրառել դասի թե՛ նախապատրաս տական, թե՛ ամփոփման փուլերում: Հարկ է հիշել, որ այս մեթոդը կիրառելի է միայն ծանոթ թեմաների դեպքում: Այսինքն՝ թիրախ հասկացությունը պետք է զգուշորեն ընտրվի:

**Պետք է նկատի ունենալ, որ ժամանակակից (ինտերակտիվ) մեթոդները և մեթոդական հնարքները դեռ երաշխավորելի ավարտուն ցանկի հավակնություն չեն կարող ունենալ:** Ինտերակտիվ մեթոդների մասին կարելի է ավելի լայն պատկերացում կազմել՝ ուսումնասիրելով Ա. Արնադյան և ուրիշներ հեղինակային խմբի՝ ուսուցիչների համար նախատեսված «Մասնագիտական զարգացման ձեռնարկը» (ՀՀ ԿԳՆ կրթության ազգային ինստիտուտի հրատարակչություն, Երևան 2004 թ.) և «Ինտերակտիվ մեթոդը նախնական զինվորական պատրաստության առարկայում» մոդուլը, 2008 թ. (հեղինակներ՝ Վ.Աստանյան և Վ.Առաքելյան):

Զինղեկը և ռազմագիտության այլ մասնագետներն իրենց գործունեության ընթացքում պետք է ճիշտ օգտագործեն նաև ռազմագիտական տերմինները, սակայն պետք է իմանալ, որ առայժմ հստակորեն կանոնակարգված չէ ռազմական շատ տերմինների ու տերմինակապակցությունների կիրառությունը: Դրա հետևանքով ստեղծվել է այնպիսի իրավիճակ, որ այսօրվա գիրք–ամսագրային արտադրանքի մեջ, հատկապես մամուլում և հեռուստատեսային հաղորդումներում ռազմական տերմիններն ու տերմինակապակցությունները կիրառվում են կամայականորեն, առանց իմաստը հասկանալու։ Բացակայում է նաև միասնականությունը՝ միևնույն տերմինն օգտագործում են՝ ով ինչպես ցանկանում է։ Դա վերաբերում է հատկապես բաղադրյալ տերմիններին:

Ինտերակտիվ մեթոդը օգտագործելիս այս միտումը էլ ավելի կաճի, հնարավոր է դառնա ավելի անկանխատեսելի։

Որոշ չափով միասնականություն հաստատելու նպատակով դասագրքերի վերջում տրված է համառոտ բառացանկ, որն ընդգրկում է հիմնականում դասագրքերում օգտագործված տերմինները։ Բառացանկից պետք է օգտվեն թե՛ զինղեկները, թե՛ սովորողները։ Զինղեկի նպատակն է՝ բացատրել այդ տերմինների բովանդակությունը, իմաստը։

Բառացանկը հայ-ռուսերեն է այն նպատակով, որ իրենց գիտելիքները խորացնելու ցանկություն ունեցողները կարողանան օգտվել ռուսալեզու ռազմագիտական գրականությունից։

Ներկայացնելով ավանդական և ժամանակակից (ինտերակտիվ) մեթոդները՝ մենք, ըստ ՆԶՊ բաժինների, տալիս ենք որոշ թեմաների անցկացման պլանների տարբերակներ ինտերակտիվ մեթոդների օգտագործմամբ, ինչպես նաև թեմաներ՝ ավանդական մեթոդներով։

Այս ամենը թույլ է տալիս մատաղ սերնդին դաստիարակել <<Հայրենիք>>, <<Երկիր>> և <<Ծննդավայր>> հասկացություններին, որնել սերմանում է նրանց մեջ անմնացորդ հայրենսիրություն: